Skjáskot úr myndböndum sem Hjördís sendi fréttastofu . Hjördís Jónsdóttir er fædd og uppalin á Leysingjastöðum 2 í Austur-Húnavatnssýslu . Þar er fjölskylda hennar með búskap og fóru hún og systir hennar af stað klukkan fimm síðdegis í dag út í hesthús til að gefa kvöldgjöfina . Vanalega tekur það tvær mínútur að labba frá bænum út í hesthús en í aftakaveðrinu sem nú gengur yfir landið tók það systurnar tíu mínútur að labba þennan spöl . Rauð veðurviðvörun er í gildi á Norðurlandi vestra . „ Það er bara brjálað veður . Við sjáum ekki út úr neinum gluggum og það er varla hægt að komast út í hesthús og hvað þá frá því . Við systir mín héldumst bara í hendur meðan við löbbuðum inn , við sáum ekki neitt og vonuðumst bara eftir að við myndum komast að húsinu . Við vorum með hlífðargleraugu til að fá ekki snjó í augun en við sáum ekki mikið hvort sem er , “ segir Hjördís í samtali við Vísi . Þær komust í hesthúsið en rafmagnið sló út þar svo þær biðu í svolítinn tíma vegna þess en líka vegna veðursins . Systurnar komu úr hesthúsinu um klukkan hálfsjö í kvöld og þá hafði veðrið versnað mikið . Aðspurð segir Hjördís þetta versta veður sem þau fjölskyldan á bænum hafi upplifað . Hún segir að þær systur hafi gefið hrossunum vel svo ekki þurfi að fara aftur út að gefa fyrr en á morgun þegar veðrið ætti að vera gengið niður .